ดาวเด่นกองทุน 5 ดาว ให้ผลตอบแทน 6 เดือนแรกเกิน 10%
เชื่อว่าถึงเวลาลงทุน นักลงทุนก็ไม่รู้จะเลือกลงทุนในกองท …
2 ก.ย. 2560

เชื่อว่าถึงเวลาลงทุน นักลงทุนก็ไม่รู้จะเลือกลงทุนในกองทุนรวมไหนดี เพราะมีเยอะแย่ แทบเลือกไม่ถูก ดังนั้น “ข่าวหุ้นธุรกิจ” ช่วยทำหน้าที่เป็นเข็มทิศการลงทุน ปรับจูนมุมมองการลงทุนให้ถูกต้อง โดยย่อการลงทุนให้แคบลงมากยิ่งขึ้น  มีตัวช่วยเป็น “กองทุนติดดาว” เรตติ้งกองทุนที่เข้าใจง่ายจากสถาบันจัดอันดับที่เป็นกลางอย่าง “มอร์นิ่งสตาร์” มาเป็นตัวช่วยในการเลือกกองทุน
โดยการจัดอันดับ หรือการให้ “ดาว” ของ “มอร์นิ่งสตาร์” จะกำหนดให้กองทุนที่จะได้รับการจัดอันดับนั้น จะต้องมีผลการดำเนินงานต่อเนื่องมาอย่างน้อย 36 เดือน เพราะจะสามารถคำนวณได้ว่าผลตอบแทนที่ปรับด้วยความเสี่ยงแล้ว มีความสม่ำเสมอหรือไม่ในระยะยาว
นั่นหมายความว่ากองทุนที่ได้ 5 ดาว นอกจากจะต้องมีผลตอบแทนที่ปรับด้วยความเสี่ยงดีกว่ากองทุนอื่นๆ แล้ว จะต้องมีผลตอบแทนที่สม่ำเสมอในระยะยาวด้วยเช่นกัน
ถึงตรงนี้มาดูกันว่า “กองทุน 5 ดาว” ที่ให้ผลตอบแทนสูงสุด (10% ขึ้นไป) งวด 6 เดือนแรกของปี 2560  เพื่อเป็นทางเลือกของการลงทุนในช่วงที่เหลือของปีและในอนาคต
สำหรับกองทุนที่มีผลงานอันดับ “1” ของงวด 6 เดือนแรก ตกเป็น กองทุน UOB Smart Japan Small and Mid Cap ให้ผลตอบแทน 21.38% ซึ่งเน้นการลงทุนในหน่วยลงทุนของกองทุน United Japan Small And Mid Cap Fund (กองทุนหลัก) โดยเฉลี่ยในรอบปีบัญชีไม่น้อยกว่าร้อยละ 80 ของมูลค่าทรัพย์สินสุทธิของกองทุน กองทุนหลักมีวัตถุประสงค์ที่จะเน้นลงทุนในหลักทรัพย์ประเภทตราสารทุนของบริษัทที่มีมูลค่าตลาดขนาดเล็กถึงกลาง และมีแนวโน้มการลงทุนในระยะยาวที่ดี ซึ่งเป็นบริษัทที่จดทะเบียนซื้อ ขายในตลาดหลักทรัพย์ของประเทศญี่ปุ่น หรือจดทะเบียนจัดตั้ง หรือมีการประกอบกิจการอย่างมีนัยสำคัญในประเทศญี่ปุ่น
ต่อมา กองทุน เปิดเค ไชน่า หุ้นทุน ให้ผลตอบแทน 17.92%, กองทุน KTAM European Equity ให้ผลตอบแทน 14.79% , กองทุน UOB Smart China India Acc ให้ผลตอบแทน 12.60% , กองทุน K India Equity ให้ผลตอบแทน 12.14% , กองทุน Krungsri Emerging Markets Equity ให้ผลตอบแทน 11.88% และกองทุน Aberdeen India Growth ให้ผลตอบแทน 10.76%
เชื่อว่าการปรับจูนความคิดปรับเปลี่ยนทัศนคติในการลงทุนให้ถูกต้อง และเลือกใช้ข้อมูลประกอบการตัดสินใจที่เป็นประโยชน์อย่าง “กองทุน 5 ดาว” น่าจะช่วยให้คุณจัดสรรเงินไปลงทุนในกองทุนที่เหมาะสมเพื่อตอบโจทย์เป้าหมายการลงทุนของคุณได้ดียิ่งขึ้นไม่มากก็น้อย
 
เส้นทางนักลงทุน
…
